Íslenskum flugrekendum er skylt að vísa erlendum farþegum frá, framvísi þeir ekki bólusetningarvottorði og neikvæðu COVID-prófi. Þetta segir upplýsingafulltrúi Samgöngustofu. Ef Íslendingar mæta vottorðslausir á flugvöllinn er það flugstjóri vélarinnar sem ræður hvort þeir fái að fara með eða ekki.
Flugfélögin Play og Icelandair hafa brugðist við vottorðsleysi íslenskra farþega með ólíkum hætti. Play telur sig geta vísað íslenskum ríkisborgurum sem ekki framvísa smitleysisvottorði frá en Icelandair hleypir þeim um borð. Í samtali við mbl.is sagði talsmaður Icelandair að félagið teldi sér skylt samkvæmt lögum að hleypa Íslendingum um borð.
Þórhildur Elínardóttir, upplýsingafulltrúi Samgöngustofu, segir að á þessu sé tekið í reglugerðum og bráðabirgðaákvæði við lög um loftferðir.
Regluverkið eins og það er sett fram er alveg skýrt að því er varðar skyldu flugrekenda til að hleypa ekki um borð til Íslands farþegum sem eru ekki íslenskir ríkisborgarar ef þeir eru ekki með þessi vottorð sem þú nefnir, en þessi skylda flugrekandans á ekki við um íslenska ríkisborgara. Í þeim tilfellum, þegar íslenskur ríkisborgari á leið til Íslands getur ekki framvísað umbeðnum vottorðum eða staðfestingum þá ber flugrekandanum ekki skylda til að meina viðkomandi að fara um borð. Þannig er ákvörðunin í þeim tilvikum hjá flugrekandanum sjálfum og flugstjórinn sem ræður.
Ef flugrekandi hleypir erlendum ríkisborgurum vottorðslausum fær félagið sekt. Ef Íslendingur er fluttur yfir hafið vottorðslaus, er það hann sem getur búist við allt að 100 þúsund króna sekt á vellinum vegna brota á sóttvarnarlögum , ekki íslenska flugfélagið.
Íslenskum flugrekendum er skylt að vísa erlendum farþegum frá, framvísi þeir ekki bólusetningarvottorði og neikvæðu COVID-prófi. Öðru máli gegnir um Íslendinga. 